Hoe honger en dors is jy vir Jesus? - Beth-Haran Ministries
As jy honger en dors is maak jy vir jou 'n stewige broodjie, gooi iets in om te drink en jou hongerte is iets van die verlede. Maar hoe gemaak as jy geestelik soekend, honger en dors is? Gaan na die bron van die lewende water en die brood van die Ewige lewe, Jesus Christus.
Matteus 5 v 6
Geseënd is die wat honger en dors na wat reg is, want hulle sal versadig word.
Die dag toe ek tot bekering gekom het, het Jesus my geregtigheid geword. Ek het van die Lewende water gedrink wat Jesus aan gebied het en ek het versadig geword.
Johannes 4 v 14.
Maar wie van die water gedrink het wat Ek hom sal gee, sal in alle ewigheid nooit dors kry nie. Nee, die water wat Ek hom sal gee, sal in hom 'n fontein wees met water wat opborrel en vir hom die ewige lewe gee.
Hoe wonderlik is die wete dat jy soos 'n borrelende fontein sal wees as jy van die lewende water drink. Om die fontein lewend te hou moet jy op 'n daaglikse basis jou self vol maak met Jesus. Staan vas in jou geloof dat Jesus die bron van lewende water is.
Johannes 6 v 35
Maar Jesus sê vir hulle: Ek is die brood wat lewe gee. Wie na My toe kom, sal nooit weer dors kry nie.
My volheid, tevredenheid is net in Christus Jesus. Soms het jy 'n emosionele boost nodig. 'n Nuwe aanraking van die Here. Ek soek net Jesus, nie Jesus plus nog honderd en tien ander goed nie. Net Jesus is genoeg vir my, die ander goed sal die Here voorsien op Sy tyd as ek dit werklik nodig het. Daar is 'n splinter nuwe lewe as Jesus in ons harte bly.
Hemelse Vader, maak die honger in my wakker sodat ek elke dag smag na die vars brood uit U hande. Ek wil opnuut elke dag U stem hoor, elke dag nuut en vars. Here, ek wil hier diep binne my die krag van die Heilige Gees se werke voel. Ek is honger na wat Eg en Suiwer is. Vader ek wil elke dag afsluit met 'n tevrede gevoel hier binne my. Here, vat my hand, ek wil groei en ontwikkel om meer en meer van Jesus te leer. Vul my met meer krag en wysheid om dit wat ek ervaar en deur gaan met ander te kan deel en vir ander te kan vertel van U wonderlike genade gawes in my lewe. Dankie vir U liefde in my lewe.
Category: LifestyleBy Nicolene van der Merwe October 19, 2020
PreviousPrevious post:Verskonings en nogmaals verskongings as God jou roepNextNext post:God se beskermende liefde